Mann tiltalt for drap og likskjending i Åmli
Det tok tre måneder før politiet slo til mot den 38 år gamle mannen og samboeren hans i Åmli i Aust-Agder den 14. februar i fjor. Nå har Riksadvokaten tatt ut tiltale mot mannen for drap og for mishandling av liket, skriver Fædrelandsvennen. Etter tiltalen skal 38-åringen ha drept svogeren Sigmund Olsen om ettermiddagen 23. november i fjor. Han skal ha skutt mannen to ganger med en revolver, før han etterpå ved hjelp av en skalpell skar ut den ene kula. Deretter parterte han liket før han kjørte det bort til en myr med en minigraver og gravde ned kroppsdelene.Drapsvåpenet er ikke funnet, og etter hva Fædrelandsvennen vet malte 38-åringen opp den ene kula til støv. Den tiltaltes forsvarer, advokat Kjetil Stallemo, sier klienten påberoper seg nødverge for selve drapshandlingen, men at han erkjenner straffskyld for det som skjedde etterpå. – Han har erkjent straffskyld for det som skjer etter drapet. Det må ses på som en desperat handling fra en desperat mann i en desperat situasjon, sier han til NTB.På drapstidspunktet sto det mellom hans og svogerens liv, sier forsvareren Svein Kjetil Stallemo til Fædrelandsvennen. Overfor VG utdyper forsvareren med at 38-åringen har forklart at han ble angrepet av svogeren, både med kniv og ved at svogeren skal ha forsøkt å kjøre over ham med en bil. – Før dette skjedde, hadde de et veldig godt forhold. Det har ikke vært noen uoverensstemmelser her over hodet mellom dem. Men da svogeren kom hjem ruset, og angrep ham flere ganger, mente han at han ikke hadde noe annet valg enn å skyte. Stallemo sier at 38-åringen helt fra starten av har gitt uttrykk for at han er veldig lei seg for det som har skjedd. Politiet i Agder må i stedet vurdere om kvinnen skal siktes for delaktighet etter at avdødes bankkort ble brukt en rekke ganger etter drapet. Mannens 47 år gamle samboer er derimot ikke tiltalt. Hun ble pågrepet samtidig med 38-åringen og siktet for medvirkning, men siktelsen er frafalt på grunn av bevismangel.
Etter at mannen skjøt og drepte svogeren, skar han ut kula, parterte liket og gravde det ned. I retten vil han påberope seg nødverge, sier forsvareren.